
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul înlocuitor asupra cererii de reexaminare la cererea Preşedintelui României asupra Legii pentru aprobarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrative-teritoriale sunt acţionari unici sau majoritari sau care deţin direct sau indirect o participaţie majoritară,  trimisă Comisiei în vederea reexaminării şi depunerii unui nou raport cu adresa nr. PLx.353/2013 din 23 decembrie 2013, înregistrat sub nr. 4c-2/470 din 23 decembrie 2013, Camera Deputaţilor fiind Cameră decizională. 
În raport cu obiectul şi conţinutul său, Legea face parte din categoria legilor ordinare.

PREŞEDINTE,

Gheorghe DRAGOMIR

RAPORT ÎNLOCUITOR
asupra cererii de reexaminare asupra Legii  pentru aprobarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrative-teritoriale 
sunt acţionari unici sau majoritari sau care deţin direct 
sau indirect o participaţie majoritară
În conformitate cu prevederile art. 137 alin. (2) din Regulamentul Camerei Deputaţilor, republicat, Comisia pentru buget finanțe şi bănci a fost sesizată spre reexaminare cu Legea pentru aprobarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrative-teritoriale sunt acţionari unici sau majoritari sau care deţin direct sau indirect o participaţie majoritară.

Această Lege, adoptată de Parlamentul României, a fost transmisă spre promulgare Preşedintelui României la data de 2.11.2013. 
În temeiul art. 77 alin. (2) din Constituţia României, republicată, Preşedintele României a formulat o cerere de reexaminare, motivând că:
1. Modificarea termenului limită sau eliminarea acestuia deoarece operatorii economici se vor afla în imposibilitatea de a transmite proiectele bugetelor de venituri şi cheltuieli în termenul stabilit de 20 de zile de la intrarea în vigoare a legii anuale a bugetului de stat;

2. Remunerarea membrilor adunărilor generale ale acţionarilor nefiind justificată, este necesară eliminarea sa din cuprinsul legii. Mandatele de reprezentare în cadrul adunărilor generale ale acţionarilor sunt acordate de către autorităţile publice unor persoane ce au calitatea de angajaţi ai acestora, astfel că sunt deja remunerate de către respectivele autorităţi;

3.  Abrogarea alineatului (2) al articolului 14 din Ordonanţa Guvernului nr. 26/2013 care prevede stabilirea nivelului remuneraţiilor membrilor consiliilor de administraţie, consiliilor de supraveghere şi directorilor care nu au fost numiţi în condiţiile Ordonanţei de urgenţă a Guvernului nr. 109/2011 privind guvernanța corporativă a întreprinderilor publice, cu modificările şi completările ulterioare, în acelaşi mod în care sunt stabilite remuneraţiile prevăzute de aceasta. Extinderea aplicării modului de remunerare asupra unor operatori economici care nu l-au implementat constituie o discriminare.

În conformitate cu  prevederile art. 75 alin. (1) şi (3) din Constituţia României, republicată, şi ale art.92 alin. (1) din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins cererea de reexaminare trimisă de Preşedintele României şi a adoptat Legea pentru aprobarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrative-teritoriale sunt acţionari unici sau majoritari sau care deţin direct sau indirect o participaţie majoritară, în şedinţa din 16 decembrie 2013.
În raport cu obiectul şi conţinutul său, Legea face parte din categoria legilor ordinare.

Conform art. 137 alin. (3) din Regulamentul Camerei Deputaților, republicat, Comisia pentru buget, finanțe și bănci a întocmit raportul cu nr. 4c-2/470 din 5.02.2014 de respingere a cererii de reexaminare trimisă de Preşedintele României şi de adoptare a Legii pentru aprobarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrative-teritoriale sunt acţionari unici sau majoritari sau care deţin direct sau indirect o participaţie majoritară, care a fost transmis membrilor Camerei Deputaților în vederea depunerii de amendamente.

În conformitate cu prevederile art. 61 şi art. 137 alin.(3) din Regulamentul Camerei Deputaţilor, republicat, membrii Comisiei, în ședința din data de 11 februarie 2014, au luat în dezbatere raportul iniţial, cererea de reexaminare,  forma adoptată de Senat, precum și amendamentul depus de către domnul Gheorghe Ialomițianu – deputat PDL. În urma dezbaterilor amendamentul domnului deputat a fost respins și se regăsește anexat la prezentul raport înlocuitor.
La ședința din 18 februarie 2014 au participat 28 deputați din totalul de 32  membri ai comisiei.
La dezbaterea acestei Legi a participat domnul Dan Manolescu, Secretar de Stat la Ministerul Finanțelor Publice.

În urma dezbaterilor asupra Legii, cu majoritate de voturi, membrii Comisiei pentru  buget, finanțe și bănci au hotărât întocmirea unui raport înlocuitor de respingere a cererii de reexaminare trimisă de Preşedintele României, şi propun Plenului Camerei Deputaților adoptarea Legii pentru aprobarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrative-teritoriale sunt acţionari unici sau majoritari sau care deţin direct sau indirect o participaţie majoritară, în forma adoptată de Senat.
	PREŞEDINTE,

Gheorghe DRAGOMIR
	SECRETAR,

Mihai Aurel DONŢU


Șef serviciu, Giorgiana Ene 

Consilier,  Luminița Ana Ghiorghiu

ANEXA
AMENDAMENT  RESPINS

	Nr.crt
	Text inițial
	Amendament/Autor
	Motivare

	1.
	Art. 14. — (1) Operatorii economici nu pot acorda membrilor adunărilor generale ale acţionarilor remuneraţii mai mari de 25% din indemnizaţia fixă lunară a directorilor generali/directorilor, pe şedinţă şi pentru mai mult de o şedinţă într-o lună, cu încadrarea în prevederile bugetare aprobate.

(2) Nivelul remuneraţiilor membrilor consiliilor de administraţie, consiliilor de supraveghere şi directorilor care nu au fost numiţi în condiţiile Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, cu modificările şi completările ulterioare, se stabileşte prin asimilare cu cele prevăzute de aceasta, cu încadrarea în prevederile bugetare aprobate.

	Art. 14. — (1) Operatorii economici nu pot acorda membrilor adunărilor generale și membrilor consiliilor de administrație și consiliilor de supraveghere   remuneraţii mai mari de 1% din indemnizaţia fixă lunară a directorilor generali/directorilor  pe şedinţă şi pentru mai mult de o şedinţă într-o lună, cu încadrarea în prevederile bugetare aprobate.
(2) Nivelul remuneraţiilor directorilor care nu au fost numiţi în condiţiile Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, cu modificările şi completările ulterioare, se stabileşte la nivelul indemnizației unui secretar de stat. 

Autor: deputat PDL,  Gheorghe IALOMIȚIANU
	Nu se justifică majorarea salariilor directorilor generali/directorilor, membrilor consiliilor de administrație și membrilor adunărilor generale ale acționarilor,
atâta timp cât nu au fost selectați în baza unor criterii profesionale și de performanță, așa cum sunt prevăzute în OUG nr.109/2011 privind guvernanţa corporativă a întreprinderilor publice, cu modificările şi completările ulterioare

